cyanic-selkie/wikianc huggingface dataset:
פוסום זנב-קשקש
פוסום זנב-קשקש (שם מדעי: Wyulda squamicaudata) הוא מין פוסום דמוי חולדה במשפחת הקוסקוסיים שאנדמי לצפון-מערב יבשת אוסטרליה ומהווה מין יחיד בסוגו. מעט מאוד ידוע על מין זה, בשל אורח חייו הלילי, אופיו הביישני והחמקמק ובית גידולו המחוספס והנידח. הפוסום הקשקשי הוא אחד מתוך שלושת הפוסומים היחידים שחיים בחלק הצפון-מערבי של אוסטרליה.
מיון וטקסונומיה
פוסום זנב הקשקש שייך למשפחת הקוסקוסיים בתת-סדרת דמויי-קוסקוס שבסדרת הקנגוראים, לצד הסוגים הבאים: קוסקוס, קוסקוס נמרי, קוסקוס דובי, קוסקוס גמדי ופוסום זנב-מברשת; פוסום זנב-קשקש הוא הקטן מבין הסוגים הנזכרים, והיחיד שמהווה טקסון מונוטיפי; מבחינה חיצונית וגנטית הוא קרוב בעיקר לסוג פוסום זנב-מברשת, ועשוי להיות חוליה פילוגנטית המקשרת בין האחרון לבין הסוג קוסקוס.
פוסום זה הוצג בפני החברה המלכותית של מערב אוסטרליה בשנת 1918 על ידי הצפר האנגלי וילפרד באקהאוס אלכסנדר, שהועסק באותה עת במוזיאון אוסטרליה המערבית, והתיאור המדעי שלו פורסם בכתב העת של החברה באותה השנה. התיאור המדעי לווה בציור מאת החרט והצייר ג'ורג' פיט מוריסון (מופיע בראש הערך), יחד עם שתי תמונות של גולגולת הדגימה שעליה התבסס התיאור. ההולוטיפ נאסף באזור קימברלי בתחנת עמק ויולט, והועבר לסר וולטר קינגסמיל ששלח אותה לגן הזואולוגי של פרת'.
וילפרד אלכסנדר הקצה לפוסום זה סוג חדש הקרוי Wyulda, שמקורו בשם עממי של ילידים אבוריג'ינים ליד נהר ליונס עבור פוסום המברשת הצפוני; שמות מקומיים נוספים עבור המין הם יילנגל וילאנגורה. השם המדעי הספציפי למין (squamicaudata) כמו גם השם הרשמי שהוצע על ידי אלכסנדר (אופוסום זנב-קשקש) מציינים שניהם את התכונה הייחודית של פוסום זה שאינה נמצאת אצל אף מין אחר ממשפחת הקוסקוסים; מכיוון שמדובר בכיסאי אוסטרלי ולא אמריקני, החלק הראשון של השם הרשמי הוחלף לפלנגר ובהמשך לפוסום.
אנטומיה ומראה
יחסית לבני משפחת הקוסקוסיים, הפוסום הקשקשי נחשב ליונק קטן-בינוני; במראו החיצוני, הוא נראה כצורת ביניים בין האופוסום לבין החולדה. מבנה גופו דק וגלילי, וראשו חרוטי וצר עם חרטום מחודד במיוחד. האוזניים שלו קטנות ועגלגלות, עיניו גדולות ושחורות ואפו עגלגל ואדמדם. התכונה הבולטת ביותר של פוסום זה היא זנבו המוזר והייחודי שאינו מצוי אצל אף קוסקוס אחר זולתו: הזנב חסר שיער ומכוסה בקשקשים עבים ומחוספסים שאינם חופפים זה לזה. לעומת הפוסום המברשתני, זנבו של הפוסום הקשקשי בעל יכולת לפיתה איתנה והוא עושה בו שימוש אינטנסיבי יותר במהלך הטיפוס. לפוסום יש כריות הצמדה גדולות בתחתית הכפות וטפרים גדולים וחזקים שמסייעים בטיפוס הן על ענפים והן על סלעים. אורך ראשו וגופו של הפוסום הקשקשי 30–41 סנטימטרים, אורך זנבו 29 סנטימטרים ומשקלו 2-1.3 קילוגרם. הזכרים גדולים וכבדים מן הנקבות.
הפרווה של הפוסום הקשקשי קצרה, עבה וחלקה, להוציא את בסיס הזנב שמוקף בפרווה גסה. צבעו של הפוסום בחלק העליון נע בין אפור כהה לאפור בהיר, חום בהיר או אפרפר חיוור, והוא נוטה להתכהות באזור הגב עד לשחרחר. בחלק התחתון שלו (המפשעה, הבטן, החזה והגרון) ובמותניים, הצבע משתנה ללבן בוהק עד קרם-שמנת, ולרוב יש גם סינר לבן בוהק סביב הצוואר והסנטר. לפוסומים רבים יש לאורך הגב פס דקיק בצבע שחור דהוי. ראשו של הפוסום הקשקשי בצבע זהה לגוף, עם חריץ שחור דקיק על המצח וכתם חום דהוי סביב החוטם; מתחת לעיניים, יש לו כתמים לבנים בולטים בצורת סהר. הכפות ופנים האוזניים חסרי שיער ובצבע ורוד או כתמתם. הזנב הקירח עשוי להיות שחור/אפור ברובו וכתמתם/ורדרד בקצהו או כתמתם/ורדרד כולו.
למרות הזנב הייחודי, הפוסום הקשקשי דומה במבט שטחי לשני הפוסומים האחרים החיים בצפון אוסטרליה ובעלי פרווה אפרפרה-חומה: פוסום הסלע ופוסום זנב-מברשת צפוני. הפוסום הסלעי נבדל ממנו במצחו התלול בלועו המחודד יותר ובכך שיש לו כתמים לבנים גם בבסיס האוזניים ופרווה המכסה מחצית מן הזנב. פוסום המברשת הצפוני נבדל מהפוסום הקשקשי בפניו השועליות ובזנבו השעיר והשחור. שני המינים הללו גדולים ממנו משמעותית.
תפוצה וסביבת מחיה
פוסום זנב הקשקש אנדמי לאוסטרליה. התפוצה שלו מוגבלת לצפון-מערב קימברלי באוסטרליה המערבית במקביל לקו החוף: מחוף קלומבורו עד חצי האי יאמפי עם צפיפות גבוהה יחסית באזור הרכס הארטזיאני. הדגימה המקורית שעליה התבסס התיאור המדעי נאספה בעמק ויולט ליד ורמון במזרח קימברלי, ורק בשנת 2010 אומת קיומה של אוכלוסייה מזרחית לאחר שנתגלו מספר פוסומים ברכס קוקבורן, בתחנת אל קווסטרו ובאמה ג'ורג'. לא ברור האם האוכלוסייה המזרחית מבודדת לחלוטין מהאוכלוסייה הצפון-מערבית, מאחר שנעשו מעט מאוד סקרים באזורים שביניהם.
הפוסום הקשקשי נמצא גם על איים ספורים בחוף קימברלי: האי אוגוסטוס (190 קילומטרים רבועים), האי ביגה (171 קילומטרים רבועים) והאי בונגאריי (42 קילומטרים רבועים); אף על פי שהוא תועד בעבר גם על האי ברום, ההערכה היא שמדובר בהבאה על ידי האדם ולא בתפוצה טבעית שכן בית הגידול באי זה אינו נחשב כמתאים עבור המין.
אקולוגיה
הפוסום חי בשטח ביתי קבוע שחופף ברובו לפוסום מהזוויג השני ועשוי גם לחפוף לפרטים אחרים מאותו הזוויג. התקשורת בין הפוסומים אינה ידועה; ככל הנראה, היא מתבצעת באמצעות חותמי ריח או ציוצים. הטורפים של המין אינם ידועים, אך כוללים ככל הנראה חתולים, עופות דורסים ונחשים גדולים.
הפוסום הקשקשי נחשב לאוכל פירות במידה מסוימת, שכן הפירות מהווים עד שלושה רבעים מתזונתו. הרבע הנוסף מורכב מפריטי מזון מגוונים: עלים, זרעים, שורשים, פרחים ובמידה מצומצמת גם אגוזים וחרקים. פריטי מזון בולטים הם: האקליפטוס על מיניו המגוונים, קסנתוסטמון אקליפטוסי (Xanthostemon eucalyptoides), קסנתוסטמון צפוני (Xanthostemon pradoxus), תפוח קקדו (Planchonia careya) ושיח טרכימנה (Trachymene). הפוסום תר אחר מזונו הן על החופה והן על האדמה, ובעת הצורך יגמע מרחק ניכר בתורו אחר עצי פרי.
אין מידע רב על הרבייה של המין. ייתכן שהמין מונוגמי באופן חלקי ומתרבה בעיקר עם הפרט מהזוויג השני החופף איתו בשטח. הפוסומית ממליטה צאצא אחד בלבד בכל שנה, לרוב בין מרץ לאוגוסט בעונה היבשה האוסטרלית. הגור מבלה בכיס מספר חודשים ולאחר מכן ממשיך להתלוות לאימו. לא ברור האם רק הנקבה נושאת בטיפול הצאצא או גם הזכר. הגור נגמל לאחר שמונה חודשים ומגיע לבגרות לאחר שנתיים (לנקבה) או 18 חודשים (לזכר).
מכיוון שפרטים מעטים נחקרו בשבי, אין מידע מהימן אודות תוחלת החיים של המין. בטבע היא נעה בין 4 ל-6 שנים ובשבי ייתכן שהיא מטפסת עד ל-12 שנים.
מצב
פוסום זנב הקשקש מסווג על ידי הרשימה האדומה של IUCN במצב השימור קרוב לסיכון (NT), מכיוון שתחום התפוסה המשוער שלו בסביבות 2,000 קילומטרים רבועים בלבד וצפויה ירידה במספרי המין (אם כי לא ברמה מספיקה כדי להעפיל למצב הפגיע). האיומים העיקריים על הפוסום הם שריפות בר גדולות תכופות שנגרמות ממשטרי אש לא הולמים וטריפה על ידי חתולים שגורמת לצמצום אוכלוסיות מבודדות.
הפארקים הלאומיים שבהם המין מצוי מנוהלים על ידי המחלקה לגנים וחיות הבר, שטחים מוגנים על אדמות האבריג'ינים מנוהלים על ידי התאגיד האבוריג'יני ויונאמבה והתאגיד האבוריג'יני דמבינגארי, ושמורת הרכס הארטזי מנוהלת על ידי הארגון לשמירת חיות הבר האוסטרליות. בחלק גדול מהאזורים המוגנים, יש תוכניות לניטור ומניעת שריפות. אוניברסיטת טסמניה והארגון לשמירת חיות הבר האוסטרליות מבצעים במשותף בטבע מחקרים על הפוסום על מנת ללמוד את ההשפעות של שריפות וחתולים על האקולוגיה וההישרדות של הפוסום בטבע.
אומדן האוכלוסייה העולמי של פוסום זנב הקשקש הוא 10,000-5,000 פרטים.
תרגיל בחמש אצבעות (סרט)
תרגיל בחמש אצבעות (באנגלית: Five Finger Exercise) הוא סרט קולנוע אמריקאי בשחור-לבן משנת 1962, בבימויו של דניאל מאן, עם רוזלינד ראסל, ג'ק הוקינס, מקסימיליאן של וריצ'רד ביימר בתפקידים הראשיים.
התסריט מבוסס על המחזה "תרגיל בחמש אצבעות" של פיטר שאפר שהועלה בווסט אנד בלונדון ב-1958. ההצגה רצה שם במשך שנה ואחר כך ב"מיוזיק בוקס תיאטר" בברודוויי. ג'ולייט מילס בת ה-16 שיחקה בתפקיד בת המשפחה פמלה וזכתה בפרס טוני.
המחזה עלה בישראל ב-1959 בתיאטרון האוהל בהשתתפות נחמה דוידית, יהודה גבאי ואילן דר (בלווייס). וב-1980 בתיאטרון באר שבע בהשתתפות שמואל שילה, נתן דטנר, גדי רול וצפורה פלד.
המחזה עוסק ביחסים בין חמישה אנשים - זוג הורים, שני ילדיהם ואדם נוסף ומכאן שמו. המתחים הסמויים בין בני המשפחה, מתפרצים כששמגיע לשם אדם נוסף.
העלילה הועתקה מאנגליה לעיירת החוף כרמל בקליפורניה.
תקציר העלילה
משפחת הרינגטון מאוקלנד מגיעה לנפוש בקיץ בווילה שכורה לחוף הים בעיירה כרמל. האב סטנלי (ג'ק הוקינס) הוא בעל מפעל לייצור רהיטים. ילדותו הייתה קשה והוא חסר השכלה כללית. את המפעל המצליח בנה מאפס במו ידיו.
בנם הבכור הוא פיליפ (ריצ'רד ביימר), סטודנט לספרות ואמנות באוניברסיטת הארווארד ובתם המתבגרת היא פמלה (אנט גורמן). אליהם מצטרף וולטר (מקסימיליאן של) שמוצאו מגרמניה והוא נשכר על ידי לואיז להיות מורה לצרפתית של פמלה. וולטר ברח מגרמניה לאחר המלחמה לאחר עימותים רעיוניים עם אביו הנאצי ועם אמו שעמדה לצד אביו.
מתח תמידי שורר בין לואיז לסטנלי על רקע גישה להשכלה ותרבות. לואיז מחבבת את וולטר המשכיל, היודע לנגן בפסנתר ולשיר. נוסף לכך הוא צעיר ויפה. גם פמלה המתבגרת נמשכת אליו.
מתח נוסף קיים בין סטנלי לבנו פיליפ. סטנלי רוצה שפיליפ ימשיך לאחר מותו לנהל את מפעל הרהיטים ויהיה גבר ספורטיבי. פיליפ הוא עדין ורך ואינו רוצה לעסוק בספורט אלא להמשיך בלימודיו העיוניים באוניברסיטת הארוואד היוקרתית אותם מממן סטנלי.
ההתקרבות בין לואיז לוולטר מכעיסה את פיליפ והוא מדווח לאביו כי ראה אותם מתנשקים.
לואיז מחבבת/אוהבת את וולטר המשכיל והיפה אבל נקודת המפנה היא כאשר וולטר אומר לה שאינו רואה בה כמאהבת אלא כתחליף לאמו. היא משפיעה על סטנלי לפטרו. וולטר מנסה להתאבד אך ניצל ברגע האחרון. לאחר שהוא עוזב מנסים שוב בני המשפחה להתחבר ביחד.
יורם רותם
יורם רותם (ולורט) (נולד ב-30 בספטמבר 1961) הוא עורך מוזיקלי ושדרן רדיו ישראלי. משמש כעורך המוזיקה הראשי של תחנת הרדיו גלי צה"ל.
ביוגרפיה
רותם נולד בקיבוץ דגניה א'. הוצב בגלי צה"ל במסגרת שירותו הצבאי ב-1980. שירת בתחנה כעורך מוזיקלי, ומשנת 1999 מנהל את מחלקת המוזיקה של התחנה. בעל תואר ראשון של אוניברסיטת תל אביב בקולנוע וטלוויזיה ולימודים כלליים במדעי הרוח. נשוי ואב לשלושה, מתגורר בראש העין.
פעילותו בתחום הזמר העברי
יורם רותם מזוהה יותר מכל עם התוכנית "ארבע אחרי הצהריים" שאותה הוא עורך החל מ-1980. כמו כן הוא עורך ומגיש את התוכנית "בוא שיר עברי" וערך את התוכניות "בילוי נעים עם מולי שפירא", "עוד לא שבת" עם שלמה ארצי ו"ציפורי לילה" ותוכניות רבות נוספות. שישה אלבומים משולשים של שירים מ"ארבע אחרי הצהריים" יצאו לאור בעריכת יורם רותם ודלית עופר.
רותם שותף בכתיבת ערכי הזמר העברי באנציקלופדיית האינטרנט המוזיקלית "MOOMA". הוא ערך את הספרים "שירים+" של שלמה ארצי (הוצאת מודן) ו"עוף גוזל ובכלל" (הוצאת ידיעות אחרונות), וכן תקליטורים ואלבומי אוסף רבים ליוצרים ומבצעים, בהם נעמי שמר, אהוד מנור, מתי כספי, הגבעטרון, בעז שרעבי, יורם טהרלב, יאיר רוזנבלום, חיים חפר, בני אמדורסקי, יעקב רוטבליט, יעקב שבתאי, רחל שפירא, ג'וזי כץ ויהודה עמיחי.
רותם ערך עשרות אלבומים ואוספים למיטב היוצרים בארץ שהפכו לרבי-מכר וביניהם "הרעות", "גדלנו יחד", "תחת שמי מוסקבה" ו"החיטה צומחת שוב".
הוא עורך ומנחה מופעי זמר, מרצה בתחום הזמר העברי ומשמש כיועץ מוזיקלי לתוכניות טלוויזיה.
בשנת 2020 זכה רותם בפרס מיוחד מטעם דירקטוריון אקו"ם על פועלו לקידום ושימור הזמר העברי ויוצריו.
יקום החץ
יקום החץ (באנגלית: Arrowverse) הוא יקום בדיוני המשותף למספר סדרות טלוויזיה אמריקאיות המשודרות ברשת The CW ולסדרות רשת המשודרות ב-CW Seed. הסדרות פותחו על ידי גרג ברלנטי, מארק גוגנהיים , אנדרו קרייסברג , פיל קלמר , סלים אקיל , אלי אדלר , קרוליין דרייס וטוד הלבינג. בסדרות יש אנסמבל שחקנים רחב. יקום החץ מבוסס על דמויות של DC קומיקס, ובדומה ליקום הקולנועי של DC, הוקם על ידי אלמנטים משותפים, דמויות משותפות, פרקי קרוסאובר נבחרים והתרחשות באותו יקום.
באוקטובר 2012 עלתה לשידור "החץ", סדרת הטלוויזיה הראשונה של היקום, שהתבססה על דמותו של החץ הירוק. היקום הורחב עם התווספותה של הסדרה "הפלאש" באוקטובר 2014, שהתבססה על דמותו של בארי אלן. היקום הורחב שוב באוגוסט 2015, עם סדרת הרשת המונפשת "ויקסן", ששודרה ב-"CW seed", ושוב עם הסדרה "אגדות המחר", שעלתה לשידור בינואר 2016. באותה שנה הסדרה "סופרגירל" צורפה ליקום לאחר שעברה ל-"The CW" מ-"CBS", בה עונתה הראשונה שודרה בעונת השידורים של 2015–2016. בנובמבר 2017, הופיעה דמותו של "הריי" באירוע הקרוסאובר "משבר בארץ-X", כהכנה עבור סדרת הרשת המונפשת "לוחמי החופש: הריי", שעלתה לשידור במהלך דצמבר 2017 ונכללה ביקום. במהלך אירועי הקרוסאובר "המשבר בעולמות האינסופיים" נוספה הסדרה "ברק שחור" באופן רשמי ליקום. בנוסף, היקום קודם באמצעות שלוש סדרות רשת בלייב אקשן, "החץ: בדיקת דם", "תולדות סיסקו" "הפלאש: סצנות מוארכות", שיצאו בשנת 2013, 2016 ו-2017, בהתאמה. הסדרה החמישית של היקום, "באטוומן", עלתה לראשונה בשנת 2019. בנוסף, השחקן מאט ראיין, שגילם את דמותו של ג'ון קונסטנטין בסדרה "קונסטנטין", ששודרה ברשת NBC למשך עונה אחת בלבד, שב לגלם את דמותו בהופעות אורח בעונתה הרביעית של "החץ" ועונתה השלישית של "אגדות המחר"; מאוחר יותר, ראיין קודם לתפקיד ראשי בעונתה הרביעית של "אגדות המחר", שאימצה את המשכיות עלילת העונה היחידה של "קונסטנטין".
הקרוסאובר "המשבר בעולמות האינסופיים" הציג מספר רב של סדרות וסרטי טלוויזיה של DC קומיקס כחלק מיקום אחד משותף וגם אתחל מחדש את המולטיוורס, בו סופרגירל חיה על כדור הארץ בדיוני חדש בשם "ארץ-פריים" עם שאר גיבורי יקום החץ, לאחר שזאת האחרונה חיה עד אירועי המשבר על ארץ-38, בנוסף לדמויות הסדרה "ברק שחור", שבדיעבד התקיימו בכדור הארץ נפרד ביקום החץ. הקרוסאובר הצליח וזכה לביקורות חיוביות ששיבחו את העלילה, המשחק, קטעי הפעולה, הבימוי ופיתוח הדמויות.
פיתוח
בינואר 2012, "The CW" הזמינה פיילוט עבור הסדרה "החץ", שנוצרה על ידי המפיקים אנדרו קרייסברג, גרג ברלנטי ומארק גוגנהיים, העונה הראשונה עלתה עלתה לשידור ב-10 באוקטובר 2012. סטיבן אמל לוהק לגלם את הדמות. העונה הראשונה התאפיינה בסגנון ריאליסטי של הדמויות מיקום DC, בדומה לטרילוגיית האביר האפל של כריסטופר נולאן. פרק הסיום של העונה הראשונה שודר ב-15 במאי 2013. ב-30 ביולי 2013 פורסם שהיוצרים גרג ברלנטי ואנדרו קרייסברג יפתחו סדרת טלוויזיה המבוססת על דמותו של פלאש עבור רשת "The CW", ביחד עם במאי פרק הפיילוט של "החץ", דייוויד נאטר, ומנהל מחלקת הקריאייטיב של חברת DC קומיקס, ג'ף ג'ונס. קרייסברג ציין לאחר מכן שאלן יופיע בתחילה כדמות חוזרת בסדרה "החץ" למשך שלושה פרקים בעונתה השנייה, והפרק האחרון מביניהם ישמש כפרק פיילוט לסדרה משלו. קרייסברג אמר שאלן יהיה מדען לזיהוי פלילי וכי הצגת כוחותיו והתגובות אליהם יהיו מבוססי מציאות. בזמן שחקר את הדרך הטובה ביותר להציג את מהירותו של פלאש, ג'ונס ציין שלא יהיה מדובר רק ב"טשטוש". בסופו של דבר בארי הופיע בשני פרקים בסדרת "החץ", כאשר הפרק השלישי בוטל ובמקומו הוזמן לפלאש פרק פיילוט בסדרה משלו, וזאת לאחר שמפיקי הסדרה התרשמו מאופן ביצוע הפרקים. הדבר אפשר לצוות הקריאייטיבי לפשט יותר את סיפור המקור של בארי אלן והעולם בו הוא חי בתקציב גדול יותר. פרק הפיילוט הוזמן לשידור ב-29 בינואר 2014 וב-8 במאי הסדרה קיבלה אור ירוק לשידור והוזמנו 13 פרקים, הזמנה שהורחבה לאחר מכן ל-23 פרקים.
בנובמבר 2014, ברלנטי הביע עניין באפשרות כי סדרת DC שהיה אחראי על הפקתה, ששודרה ברשת CBS, "סופרגירל", תתקיים באותו היקום כמו "החץ" ו"הפלאש", ובינואר 2015, נשיא ה-"The CW", מארק פדוביץ, גילה כי גם הוא פתוח לאפשרות של קרוסאובר בין הסדרות והרשתות. עם זאת, נשיאת CBS, נינה טסלר, אמרה באותו החודש כי "שתי הסדרות הללו נמצאות ברשת אחרת, לכן אני חושבת שנשמור את סופרגירל לעצמנו לזמן מה". באוגוסט 2015, חשפה טסלר כי בעוד שאין תוכניות בזמן לעשות קרוסאובר בזמן הקרוב, שלוש הסדרות יבצעו קידומי קרוסאובר".
בינואר 2015, הודיעה "The CW" כי סדרת רשת מצוירת שתתמקד בעלילותיה של גיבורת העל ויקסן תעלה לשידור בסוף 2015 ועלילתו תתרחש ביקום משותף לשל החץ והפלאש. אמל וגאסטין חזרו לדבב את דמויותיהם בסדרה, ודמותה של ויקסן הייתה אמורה להופיע בלייב אקשן באחת משתי הסדרות. חודש לאחר מכן, נודע כי ייתכן שסדרת ספין-אוף נוספת, שתתמקד בצוות של גיבורי על, תופק על ידי "The CW" ותשודר בעונת השידורים של 16–2015. אף נודע כי ברלנטי, קרייסברג, גוגנהיים ושרה שכטר יפיקו את הסדרה הפוטנציאלית, אשר יופיעו בה מספר דמויות חוזרות מ"החץ" ו"הפלאש". במאי, "The CW" אישרה רשמית את הסדרה בשם "אגדות המחר", והודיעה כי הסדרה תעלה לשידור בינואר 2016. מאוחר יותר, פדוביץ אמר מאוחר יותר, כי "אין שום כוונה, בשלב זה, להפיק עוד סדרות ספין-אוף" על מנת להוסיף ליקום, אם כי לאחר שהרשת חידשה את ויקסן לעונה שנייה, הוא אמר כי "אני מקווה, כי הדמות תוכל להופיע בסדרה אחרת משלה ביקום, אם לא, אז אולי להצטרף כאחת האגדות ב'אגדות המחר'".
באוגוסט 2015, בסרטון על הפקת העונה הראשונה של ויקסן, התייחס גוגנהיים לראשונה ליקום המשותף של הסדרות כ"יקום החץ", שם אשר קרייסברג אישר אותו ככינוי בו המפיקים משתמשים. בתקשורת, היקום זכה גם לכינויים "יקום הפלאחץ" (שילוב של השמות "הפלאש" ו"החץ"), "יקום ברלנטי" ו"יקום DC TV". באוקטובר, חשפה השואו-ראנרית של "החץ", ונדי מריקל, כי המפיקים החלו, באמצעות עוזר הפקה, לעקוב אחר כל הדמויות והעלילות ששימשו את כל הסדרות, כדי לוודא שהכל יסתדר יחד אחד עם השני, על אף שהמפיק הראשי של "הפלאש", ארון הלבינג, ציין באפריל 2016 כי "לפעמים לוחות הזמנים לא בדיוק מסתדרים באותה השורה... ואז הדברים מחוץ לשליטתנו", ונתן דוגמה לפעמים שהפלאש מציג יכולות מסוימות בפרק של "החץ", בזמן שהוא עוד לא רכש את היכולות המדוברות בפרק של "הפלאש", שעלילתו מתרחשת במקביל או לאחר הפרק של "החץ".
באוגוסט 2016, רשת "The CW", הכריזו על סדרת הרשת המצוירת "לוחמי חופש: הריי" שתשודר ב-"CW Seed", שתציג את דמותו של ריימונד "ריי" טריל בלייב אקשן, בדומה לדמותה של ויקסן.
במאי 2017, רשת "The CW" הזמינה את הסדרה "ברק שחור, שבתחילה הייתה בהליכי פיתוח עבור רשת "פוקס", ובאותו השלב, ברלנטי הצהיר ש"ברק שחור" לא יכלול קרוסאוברים עם שאר סדרות הטלוויזיה האחרות של DC קומיקס ברשת "The CW", וגם לא יהיה חלק מיקום החץ. עם המעבר לרשת "The CW", פדוביץ' אמר כי הסדרה "בשלב זה אינה חלק מיקום החץ. זוהי סדרה נפרדת." המפיק בפועל, סלים אקיל, הבהיר מאוחר יותר כי צוות ההפקה לא שוללת קרוסאוברים באופן נחרץ, אך שברצונה להציג את הסדרה עם עולם משלה.
ביולי 2018, נחשף כי רשת "The CW" הזמינה תסריט לסדרה פוטנציאלית שתתמקד בדמותה של באטוומן, מתוך כוונה להעלות אותה לשידור לאחר שהדמות הוצגה לראשונה באירוע הקרוסאובר "עולמות אחרים". התסריט לסדרה, היה עתיד להיכתב על ידי קרוליין דריס, והסדרה עצמה שובצה לשידור בלוח השידורים לשנת 2019-20. באוגוסט, רובי רוז לוהקה לדמותה של קייט קיין / באטוומן. בדצמבר, הוכרז כי "משבר בעולמות האינסופיים" יהיה אירוע הקרוסאובר השנתי החמישי, ושעלילתו תתקיים בעקבות אירועי "עולמות אחרים". בהמשך, נחשף כי "המשבר בעולמות האינסופיים" ישודר במשך חמש שעות, ויהיה אירוע הקרוסאובר הארוך ביותר עד כה של יקום החץ, וכי חמשת החלקים לא ישודרו בערבים רצופים, כמו באירועי הקרוסאוברים הקודמים, אלא שבמקום זאת, שלושה פרקים ישודרו בדצמבר 2019 ושני הפרקים הנותרים ישודרו בינואר 2020. "באטוומן" ו"אגדות המחר", שלא היו חלק מ"עולמות אחרים", עתידים לקחת חלק ב"המשבר בעולמות האינסופיים".
בינואר 2019, הוזמן ל"באטוומן" פיילוט. ב-31 בינואר 2019, אושר שכל ארבע הסדרות הקודמות ימשיכו לעונות נוספות בלוח השידורים לשנת 2019-20. ב-6 במרץ 2019, הוכרז כי העונה השמינית של חץ, שתכלול רק עשרה פרקים, תהיה העונה האחרונה של הסדרה. ב-7 במאי הוכרז שרשת "The CW" הזמינו רשמית את "באטוומן". ביולי 2019, השחקן קרס ויליאמס דיבר על קרוסאובר פוטנציאלי בין "ברק שחור" ליקום החץ, וחשף כי "היו הרבה דיבורים [...] לא משהו רשמי, אבל בשלב הזה אני לא אתפלא." שבועיים לאחר מכן, באוגוסט, ויליאמס אישר את הדיווחים שדמויות מ"ברק שחור" יופיעו ב"המשבר בעולמות האינסופיים". כמו כן, באוגוסט דווח שרשת "The CW" עובדת על סדרת ספין-אוף נוספת. בספטמבר 2019, דווח שסדרת ספין-אוף עם קת'רין מקנמרה, קייטי קאסידי וג'וליאנה הרקבי נמצאת בהליכי פיתוח. בחודש שלאחר מכן, מארק גוגנהיים פרסם תמונה שאישרה את השם "החץ הירוק והקנריות" כשם פוטנציאלי לסדרת הספין-אוף.
בינואר 2020, אושר שחמש הסדרות של יקום החץ חודשו לעונות נוספות, וישודרו במהלך לוח השידורים לשנת 2020-21. בסוף אירועי הקרוסאובר "המשבר בעולמות האינסופיים", נוצר ארץ-פריים, שמיזג בין היתר את היקום בו התקיימה הסדרה "ברק שחור" עם ארץ-1 וארץ-38 לשעבר, ויצר יקום בדיוני חדש בו כל הסדרות של יקום החץ מתקיימות יחד זו לצד זו.
החץ (2012–2020)
הסדרה מתמקדת בדמותו של נער השעשועים המיליארדר אוליבר קווין / החץ, החוזר לביתו לאחר שננטש על גבי אי שומם למשך חמש שנים. עם שובו לסטארלינג סיטי, אוליבר פועל לחידוש קשריו ומערכות היחסים שלו, במקביל לציד פושעים עשירים כשהוא עטוי בברדס וחמוש בחץ וקשת.
הפלאש (2014–2023)
חוקר זירות הפשע בארי אלן מתעורר מתרדמה בת תשעה חודשים לאחר שנפגע מפגיעת ברק בעקבות פיצוץ של מאיץ החלקיקים שנבנה על ידי מעבדות "ס.ט.א.ר", ומגלה שהוא זכה במהירות על אנושית. בארי נשבע להשתמש בכוחותיו החדשים כדי להגן על סנטרל סיטי בתור הפלאש, כשמקביל הוא מנצל את כוחותיו החדשים על מנת להתחקות אחר עקבותיו של רוצחה של אמו, הפלאש ההפוך.
סופרגירל (2015–2021)
קארה זור-אל, שנשלחה אל כדור הארץ מקריפטון הגוססת כילדה בת 13 ואומצה על ידי משפחת דאנברס, נאלצת ללמוד לאמץ את כוחותיה לאחר שהסתירה אותם בעבר. לאחר אסון בלתי צפוי, קארה נאלצת לחשוף את כוחותיה, והופכת למגינתה של נשיונל סיטי.
אגדות המחר (2016–2022)
הסדרה מתמקדת בצוות המורכב מגיבורים ונבלים הכוללים בין היתר את שרה לאנס / הקנרית הלבנה, ריי פאלמר / אטום, הצמד ד"ר מרטין שטיין וג'פרסון "ג'קס" ג'קסון ההופכים יחד לגיבור-העל פיירסטורם, מיק רורי, לאונרד סנארט, הנאלצים לשוטט ברחבי הזמן ולהגן עליו מאיומים שונים.
ברק שחור (2018–2021)
תשע שנים לאחר שבחר לפרוש מהלחימה בפשע תחת זהותו של ברק שחור בעקבות ההשפעה השלילית שהייתה לכך על משפחתו, ג'פרסון פירס, שבינתיים הפך למנהל תיכון גארפילד, נאלץ לחזור להילחם בפשע תחת זהותו הישנה כאשר כנופיית פשע מאורגנת מקומית בשם "המאה" המנוהלת על ידי טוביאס וייל נהפכת לדומיננטית בשכונה בה הוא גדל ומתחילה להוביל מקרי פשע ושחיתויות.
באטוומן (2019–2022)
לאחר היעדרו של באטמן, נאלצת קייט קיין להתגבר על השדים הפנימיים שלה, לפני שתוכל להגן על גות'אם סיטי תחת זהותה של פורעת החוק באטוומן ולהפוך לסמל של תקווה עבור אזרחי העיר. בעונה השנייה, ראיין ויילדר, תושבת גות'אם שהסתבכה עם החוק, נכנסת לנעליה של באטוומן.
לוחמי החופש: הריי (2017–2018)
בארץ-X, בו המשטר הנאצי ניצח את בעלות הברית במלחמת העולם השנייה והשליט את הרייך החדש על אמריקה, העיתונאי ריימונד "ריי" טריל זוכה לכוחות מבוססי אור לאחר שנחשף לפצצת אור גנטית. את הפצצה ריי גילה בזמן שחקר פרויקט ממשלתי סודי, ובאמצעותה הוא גילה כי הממשלה מנסה לרתום את כוח האור ולהפוך אותו לנשק. לאחר שהוא זוכה לכוחותיו, הריי מתקבל כחבר בארגון לוחמי החופש לצידם של הדוד סם, הקונדור השחור, הפצצה האנושית, ליידי פנטום והטורנדו האדום, ולוחם מול אוברגירל, החץ האפל ובליצקריג, כפיליהם המרושעים של סופרגירל, החץ הירוק והפלאש, שעומדים בראש הרייך החדש. בסדרה מופיעים גם סיסקו ראמון, קרטר הולט ומרי מק'קייב.
המולטיוורס
באוקטובר 2014, ג'ונס הסביר כי גישתה של אולפני DC ליקום הסרטים וליקום סדרות הטלוויזיה שלה תהיה שונה מגישתה של אולפני מארוול ליקום שלה, ואמר כי יקום הסרטים שלהם יישמר בנפרד מיקום סדרות הטלוויזיה, וזאת במטרה לאפשר "לכולם [לכל הסרטים והסדרות] להפוך למוצרים הטובים ביותר האפשריים, לספר את הסיפורים הטובים ביותר, לעשות את היקומים הטובים ביותר ".
עונתה השנייה של "הפלאש" מתחילה לחקור את הרעיון של המולטיוורס על ידי הצגתו של ארץ-2, שמאכלס כפילים של תושבי ארץ-1. עם שידור הפרק "הטובים שבעולמות", אושר כי "סופרגירל מתקיימת ביקום חלופי הנקרא ארץ-38, לפי הספירה המולקולרית של יקום החץ. סדרת הרשת המצוירת "לוחמי החופש: הריי" מתרחשת בארץ-X.
אירוע הקרוסאובר משנת 2019, "המשבר בעולמות האינסופיים", ששאב השראה האירוע הקרוסאובר הקומיקסי באותו השם, השמיד את כל היקומים בתוך יקום החץ, הן על המסך והן מחוצה לה. באותה תקופה, היקום בעל המספר הגבוה ביותר שהוזכר היה ארץ-898, אם כי היה ידוע שהמולטיוורס מכיל מספר אינסופי של יקומים. בסופו של "המשבר בעולמות האינסופיים" הוצגה יצירתו של יקום חדש, ובמיוחד יצירתו של ארץ-פריים החדש, יקום שבו גרים תושבים מארץ-1, ארץ -38 והיקום אליו השתייך ברק שחור; שילובן של כל סדרות "The CW" ששודרו באותה תקופה אל יקום בדיוני אחד. עם יצירת המולטיוורס החדש, נוצרו גם שישה יקומים חדשים במקביל לארץ-פריים.
הברק (1990–1991)
בפרק "ברוכים הבאים לארץ-2" במהלך עונתה השנייה של "הפלאש", בארי, סיסקו והאריסון וולס מארץ-2 מגיעים לארץ-2 וחוזים בהצצה אל המולטיוורס. הצצה כוללת את ג'ון וסלי שיפ בתור הפלאש מהסדרה משנות ה-90 - מה שמרמז שהדמות והסדרה בהן היא מופיעה מתקיימת בעולם חלופי בתוך יקום החץ. שיפ שב לגלם את דמותו של הפלאש באירועי הקרוסאובר השנתיים "עולמות אחרים" ו"המשבר בעולמות האינסופיים". בהמשך נחשף כי היקום ממנו הוא הגיע לפני המשבר נקרא ארץ-90.
קונסטנטין (2014–2015)
במאי 2015, אמל ניהל משא ומתן מול "DC Entertainment" על גילום דמותו של אוליבר קווין בתפקיד אורח בסדרה "קונסטנטין", בכיכובו של מאט ראיין, וששודרה ברשת "NBC". כשנשאל על כך, אמל הגיב: "הסיבה שהלכתי ל'קונסטנטין' בתפקיד אורח... הייתה בשל המומחיות של קונסטנטין בכל הקשור לבור לזרוס, שהוא עכשיו, וימשיך להיות, חלק מ'החץ'." בנוסף, אמל הצהיר כי אף על פי שקונסטנטין לא חודשה לעונה שנייה, ישנן עדיין תוכניות עבור פרק קרוסאובר. גוגנהיים חשף את רצונו ורצון היוצרים לשלב את ג'ון קונסטנטין ביקום החץ, ואמר: "הרבה מהפיסות נמצאות במקום, חוץ מהפיסה האחרונה הזאת - מה היה גורלו של קונסטנטין? זה הדבר המסובך. [הנושא] הזה עולה כל הזמן [באסיפות] בחדר התסריטאים - יש לנו מספר רעיונות, אך אחד מהם ממש מרגש במיוחד עבורי, אנחנו די במצב של 'חכה-ותראה'". ביולי 2015, מריקל הוסיפה בנושא, "זה משהו שדיברנו עליו עם DC, וזו רק לא שאלה של כמה דברים, אלא גם של לוח הזמנים [של ראיין]."
באוגוסט 2015, אושר כי ראיין יופיע בעונתה הרביעית "החץ" כ"עסקה חד פעמית". גוגנהיים אמר, "זה משהו שהאוהדים השתגעו עליו", ושיבח את "DC Entertainment" על היותם "נדיבים ומוכנים לתת לנו דבר כזה באופן חד פעמי." מכיוון ש"החץ" ו"קונסטנטין" חלקו את אותו האולפן, התאפשר ליוצרי "החץ" להשתמש בתלבושות המקוריות של ראיין: "מעיל הגשם, העניבה, החולצה... כל המלתחה הוצאה מהאחסון ונשלחה לוונקובר" (שם "החץ" צולמה). ג'ון באדהאם, הבמאי שביים את "קונסטנטין", ביים את הפרק שבו מופיע קונסטנטין. מריקל אישרה כי גרסה זו של קונסטנטין תהיה אותה הדמות שהופיעה בסדרה המקורית. בצילומי הפרק, גוגנהיים כינה את הפרק "קרוסאובר קונסטנטין/החץ" וחש כי "יש לנו הזדמנות להאריך את משחקו של מאט ראיין כקונסטנטין לפחות בעוד שעה נוספת בטלוויזיה, אני חושב שתגלו שהוא מתאים מאוד לתוך היקום שלנו בקביעות, הוא אף פעם לא מרגיש חלק מאולץ". באוגוסט 2016, ברלנטי הסביר מדוע קונסטנטין לא הופיע יותר ב"החץ" או בסדרות "יקום החץ" האחרות לאחר הביקורות החיובית לביצועיו של ראיין, ואמר: "קונסטנטין קיים במקום מסוים בעולם של DC וביקום שלהם", ושהוא מרגיש ש-DC "בוחנים את האפשרות מה לעשות עם הדמות בהמשך". בינואר 2017, קונסטנטין הוחזר לסדרת רשת מצוירת שתשודר ב-"CW Seed", כאשר ראיין שב לגלם את הדמות, הפעם דרך דיבוב הדמות. ביולי 2017, גוגנהיים ציין כי "דיונים טובים באמת" התקיימו עם ראיין על האפשרות להופיע שוב ביקום החץ, ובאוקטובר 2017, התברר כי ראיין יופיע בשני פרקים של העונה השלישית של "אגדות המחר". קלמר תיאר את הטון של הפרקים כמפגש בין "מגרש השדים" ל"קן הקוקייה". לאחר הופעותיו בתפקיד אורח, אושר במרץ 2019 שראיין יהיה שחקן ראשי בעונתה הרביעית של "אגדות המחר".
באתר "IGN" נטען כי אף אחת מהדמויות מהסדרות הקיימות של יקום החץ עד כה "לא מתייחסות ישירות לאירועי הסדרה 'קונסטנטין', ומשאירה באוויר את השאלה האם ג'ון קונסטנטין הוא הדמות מאותה הסדרה או אם ראיין בסך הכל מגלם גרסה שונה ודומה מאוד לדמותו." בנובמבר 2018, ראיין דיבר על השוני בין הדמות שנראתה בסדרה של רשת "NBC" לזו שנראתה ב"אגדות המחר" וביקום החץ. לדבריו, שתי הדמויות הן אותה הדמות עם "אותו הדנ"א", והשווה את המצב להופעותיו השונות של הדמות בספרי הקומיקס תחת עבודותיהם של סופרים ואמנים שונים: "יש לו אותו מראה, אבל הוא נראה שונה. השיער מעט שונה. לפעמים יש לו קצב רוח שונה. אמנים וסופרים שונים כותבים אותו באופנים שונים." ראיין גם ציין כי בעוד העונה הרביעית של "אגדות המחר" מתייחסת לקו העלילה של אסטרה מהסדרה המקורית, היא לא תחקור את סיפור-העל של ברוז'יה, אם כי קונסטנטין "עדיין נושא את המטען הזה איתו".
המשבר בעולמות האינסופיים
אירוע הקרוסאובר "המשבר בעולמות האינסופיים" שילב מגוון רחב של סדרות טלוויזיה וסרטי קולנוע רבים מ-DC קומיקס אל תוך יקום החץ.
שיווק
באפריל 2015, במטרה לחגוג את סיום עונתה השלישית של "החץ" ועונתה הראשונה של "הפלאש", "The CW" פרסמה פרומו קצר בשם "מועדון קרב גיבורי העל". הפרומו הקצר כלל דמויות משתי הסדרות נאבקות זו בזו בקרב של גיבורים נגד נבלים. בין הדמויות נכללו החץ, פלאש, ארסנל, הקנרית השחורה, מלקולם מרלין, קפטן קור, גל חום, פיירסטורם, ראס-אל-גול, הפלאש ההפוך ואטום בקרב כלובים, כשהקנרית השחורה וארסנל נגד מלקולם מרלין, החץ מול ראס-אל-גול, פלאש מול קפטן קור וגל חום, ולאחר מכן גם בפלאש ההפוך, עד שפיירסטורם קוטע את הקרבות, והפרומו נחתם עם הופעתו של אטום בסוף. בספטמבר 2016, "The CW" פרסמה את פרומו "מועדון קרב גיבורי העל 2.0" על מנת לקדם את תחילת עונות 17–2016, עם התוספת של סופרגירל ליקום. בפרומו החדש רואים את החץ הירוק, פלאש, אטום, פיירסטורם, הקנרית הלבנה וסופרגירל נלחמים נגד סימולטור קרבי חדש שנוצר על ידי סיסקו ראמון ופליסיטי סמוק, בעוד ג'ון דיגל והצייד ממאדים צופים במתרחש. לאחר שהביסו את הסימולטור, סיסקו משחרר את גורילה גרוד לזירת הסימולטור. בינואר 2018, "The CW" הפיצה את הפרומו "לעטות מדים", בו הוצגו הגיבורים השונים עוטים את המדים שלהם במטרה לקדם את חזרתם של "החץ", "הפלאש", "אגדות המחר" ו"סופרגירל" מהפסקת אמצע העונה שלהם, וכמו כן גם לקדם את בכורת הסדרה "ברק שחור".
תגובות הקונצנזוס
אחרי אירוע הקרוסאובר הראשון, "הפלאש נגד החץ" בריאן לורי מוראייטי דיבר על סדרת הספין-אוף ועל הקרוסאובר ושיבח את המפיקים על שחזור ההצלחה שבהצגת דמותו של החץ, אבל עם "טון קליל" ו"גיבור על עם כוחות אמיתיים" ב"הפלאש", וקרא לקרוסאובר "רגע מתאים של לקיחת ניצחון קצר אך ראוי לכל הנוגעים בדבר". לורי אף אמר כי "הקרוסאובר עושה עבודה מאומצת של הבאת שתי הסדרות יחד, אם כי כנראה לא בדרך מתקבלת על הדעת שבה מרחיבים בדרך כלל את הקהל המשותף ביניהם ממה שכבר קיים בצורה רחבה". מרדית' בורדס מ-"Birth.Movies.Death." קראה לפרקי הקרוסאובר "כיפיים" ואמרה כי "יותר מדי דברים קרו שלא היו קשורים לסדרה זו או אחרת - וזה דבר טוב. פרקי הקרוסאובר היו בהחלט פתוחים לצופים חדשים של "הפלאש" או "החץ" (או שניהם, ככל הנראה), כשכל פרק מסודר בצורה קונהרטית עד תום שידורו, הרבה מן העלילות של הסדרות הוצגו [באירוע הקרוסאובר] בלי לבלבל צופים חדשים. צופים חדשים של הסדרות יכלו לראות את הקרוסאובר וליהנות, אבל הצופים הוותיקים זכו לתגמול העיקרי".
לאחר יציאת הטריילר הראשון של "סופרגירל" לרשת, הגולש פאול טאסי כתב למגזין "פורבס" מדוע הוא חש שהסדרה צריכה להישמר בנפרד מיקום החץ: הוא כינה את הרגע בעונה השלישית של החץ, שם מופיע בארי אלן בהופעת אורח ולאחר מכן עוזב את הסדרה בצורה "חדה" מכיוון "ש'החץ' צריך לתת לדמויות שלו לפתור את הבעיות שלהם", כ"רגע מוזר" שמראה "את הסדקים שנוצרים כאשר אלו רק שתי סדרות שנקשרות ונתלות אחת בשנייה." לאחר מכן, טאסי ציין את הסיבוכים הנוספים שישנם בהוספת דמותה של סופרגירל ליקום, ואמר כי "ככל שיש יותר סדרות, מציגים יותר גיבורים, וקשה יותר להסביר מדוע הם אף פעם לא נמצאים בסביבה על מנת להיחלץ זה לעזרת זה. ל"סופרגירל" יש כבר בעיה ברורה עם דמותו של סופרמן, שככל הנראה לא יופיע בתפקיד ראשי/משני בסדרה, ואני בטוח שיתורצו המון תירוצים למה הוא עסוק מדי מכדי לעזור לסופרגירל בבעיות שיהיו לה. תוסיף את זה ל"החץ", "הפלאש" ו"אגדות המחר", וכנראה יהיה כבר יותר מדי מכדי ללהטט... אני חושב שספרגירל ראויה להתחלה ללא החץ והפלאש על כתפיה, ולהיות רשאית למצוא את עצמה לפני שהיא 'נבלעת' בתוך עולם קיים".
עם שידור הבכורה של "אגדות המחר", אליס ווקר מאתר הבידור "ScreenRant" כתבה על האופן בה הסדרה פגעה ב"החץ" וב"הפלאש", וציינה כי לסדרה נדרשה "בנייה מינמלית" כאשר היא נבנתה על בסיס הסדרות הקודמות, שלהן היה אלמנט של מסתורין סביב העלילות וקיבלו יחס של "חכו ותראו" מהקהל, ואילו במקרה של "אגדות המחר", הסדרה יצרה עניין והתרגשות רבה הרבה לפני עלייתה לשידור, מה שהוביל לכל פיסת חדשות עליה להיות "להתפרסם במהירות ולהתקבל בקולות תרועה רמים - על חשבון שתי הסדרות האחרות." ווקר הרגישה שהקהל יודע מראש אילו דמויות יופיעו ב"אגדות המחר", וכיצד הדבר הוציא את "הריגוש מתוך העלילה" של הסדרה, כשמידע מוקדם על הדמויות קילקל טוויסטים לא צפויים בעלילה, כולל תחייתה של שרה לאנס או העובדה שריי פאלמר ווקר אמרה כי
לאחר שהקרוסאובר "עולמות אחרים" רמז בסופו על עיבוד אירוע הקרוסאובר"המשבר בעולמות האינסופיים" עבור אירוע הקרוסאובר השנתי לעונת השידורים של 20–2019, מייק סצ'יני מהאתר "Den of Geek" ציין, "יקום החץ הופך ליקום גיבורי-העל המסובך והמסוכן ביותר בהיסטוריה. כן, זה גדול ומשוגע לפחות כמו (אולי אפילו יותר במובנים מסוימים) היקום הקולנועי של מארוול, וטוב שנהנינו מזה בזמן שיש לנו את זה, מכיוון שלא סביר שנראה אי-פעם את האהבה המדהימה הזו ל-DC קומיקס על המסך במקום אחד ובפעם אחת שוב."
נובלות
רומן רביעי בשם "החץ: מורשת קטלנית" יצא לאור בינואר 2018. הרומן נכתב על ידי המפיק "החץ" מארק גוגנהיים וג'יימס ר. טאק, ועלילתו נעה בין סיום עונתה החמישית לבכורת עונתה השישית של "החץ". הרומן החמישי, "הפלאש: שינויי אקלים", העוקב אחר ניסיונותיו של אשף האוויר לנקום בפלאש, יצא לאור במאי 2018
הרומן הראשון בטרילוגיה של סופרגירל, "סופרגירל: עידן אטלנטיס", יצא לאור בנובמבר 2017, ועוסק בהתמודדותה של סופרגירל מול נחיל של אנשים בעלי יכולות מועצמים בנשיונל סיטי, וכן מול יצור ים אנושי מסתורי שנלכד על ידי המרכז לפעילויות על-טבעיות. הרומן השני, "סופרגירל: קללת העתיקים'", יצא לאור ב-1 במאי 2018, והרומן השלישי, שכותרתו "סופרגירל: אדון האשליות", יצא לאור ב-8 בינואר 2019.
ביולי 2017 הוכרז על טרילוגיה שלישית שתיקרא "משבר הקרוסאובר", המתמקדת בקרוסאוברים בין דמויות ביקום. הרומן הראשון, "הפלאש: הירייה המושלמת של החץ הירוק", יצא לאור ב-13 באוגוסט 2019. שני הרומנים האחרים עתידים לכלול את דמויותיהם של סופרגירל, סופרמן וחברי "אגדות המחר".
מדריכים
המדריך הראשון שיצא היה "החץ: גיבורים ונבלים" מאת ניק איירס, שהוצא לאור על ידי "Titan Books" בפברואר 2015. הספר תואר כספר ליווי לסדרה, ובו קטעי מידע על הדמויות השונות מהסדרה, יחד עם תיאורים, רקעים, מקורות מספרי הקומיקס, ו"המקום בו הם עומדים לקראת סוף העונה השנייה של הסדרה."
מדריך ההמשך ל"גיבורים ונבלים", שנכתב על ידי אותו מחבר ונקרא "החץ: תיק המסמכים של אוליבר קווין", הוצא לאור באוקטובר 2016, במהלך שידור עונתה החמישית של הסדרה. הספר מוצג כמידע שנאסף על ידי החץ הירוק ופליסיטי סמוק במהלך ארבע שנות פעילותו. בספר נכללים "פתקים בכתב יד" ו"דיווחי משטרה" על החץ הירוק ועל מטרותיו.
במאי 2018, חברות ההוצאה לאור "Titan Books" ו-"Aires" הוציאו לאור מדריך דומה ל"תיק המסמכים של אוליבר קווין", אך עבור סדרת הבת שלו, "הפלאש", אך מנקודת מבטו של סיסקו ראמון. "ס.ט.א.ר מעבדות: כתב העת של סיסקו ראמון" כולל את "רישומי היומן החסויים שלו, המציגים את העיצובים הטכניים שלו, את גלריית הנבלים והגיבורים האחרים בהם הצוות נתקל, האתגרים האישיים של הצוות ותיאור של יכולות הוייב שלו לפני אירועי הפלאשפוינט."
מדריך שני עבור "הפלאש" יצא לאור בנובמבר 2018, הפעם בהוצאת "Abrams Books". "הקבצים הסודיים של בארי אלן: המדריך האולטימטיבי לסדרת הלהיט" מציג את "ההערות הסודיות ביותר" של הפלאש, כמו גם את "תיקי 'ס.ט.א.ר מעבדות' מסווגים על כל התושבים בסנטרל סיטי", מדריך לפרקי ארבע עונותיה הראשונות של הסדרה ופרטים על חייו של הפלאש, כשהם מסופרים "במילותיו של בארי עצמו."
מדריך דומה ל"סופרגירל" יצא לאור במרץ 2019 מאותה חברת הוצאה לאור. "סופרגירל: הקבצים הסודיים של קארה דאנברס: המדריך האולטימטיבי לסדרת הלהיט" כולל בין היתר "פרופילים מפורטים על דמויות וכוחות-על, גלריית גיבורים ונבלים, מדריך לפרקי הסדרה," משלוש עונותיה הראשונות של הסדרה.
החץ: בדיקת דם
ב-6 בנובמבר 2013, סדרה שכותרתה הייתה "בדיקת דם" וכללה שישה פרקים קצרים עלתה לשידור ברשת. הסדרה, שעשתה קידום למוצרי "Bose Corporation", צולמה בוונקובר, בדומה לסדרה הראשית. בסדרה, חוזרים אמילי בט ריקרדס, קולטון היינס ופול בלאקתורן לגלם את דמויותיהם כפליסיטי סמוק, רוי הארפר וקוונטין לאנס, בהתאמה. הסדרה מתרחשת במהלך עונתה השנייה של סדרת הטלוויזיה, ומראה את רוי מגיע ל"קווין תעשיות בע"מ" על מנת להיפגש עם אוליבר. כשהוא מחוץ למשרדו, פליסיטי אומרת לרוי לחכות לו בלובי. כאשר רוי עוזב, קצין לאנס מתקשר לפליסיטי, ואומר לה שדגימת הדם שאותה הרסה פליסיטי, שוב צצה. או אז, פליסיטי שולחת את רוי, באמצעות קידוד הקול של אוליבר, לפרוץ למעבדה במטרה לאחזר את המדגם. פליסיטי מדריכה רוי דרך המעבדה, שם הוא מסוגל לאחזר את המדגם. כשרוי נתפס לכאורה, פליסיטי פורצת לתוך המערכת של הבניין ונותנת רוי הזדמנות להימלט. לאחר שנמלט מהמעבדה, רוי חוזר ל"קווין תעשיות בע"מ", פליסיטי מציעה לשלוח עבור רוי את המדגם בזמן שהוא נכנס להיפגש עם אוליבר.
תולדות סיסקו
ב-19 באפריל 2016, סדרת רשת בשם "תולדות סיסקו", שודרה לראשונה. הסדרה הופצה על ידי "AT&T". בסדרה, חוזרים קרלוס ואלדס ובריטן אולדפורד לגלם את דמויותיהם כסיסקו ראמון ושאונה באז, בהתאמה, ועלילתה מתרחשת במהלך עונתה השנייה של סדרת הטלוויזיה. סיסקו עובד על החליפה של בארי, כשהוא מקבל התראת מטא-אדם באיחור ולומד כי שאונה באז הפעילה את ההתראה כשהגיעה למעבדות "סטאר" במטרה להכריח את סיסקו ליצור נשק עבורה, כפי שעשה עבור הגלשן הזהוב, קפטן קור, וגל חום. כשהוא לא משתף פעולה, היא יורה בו. סיסקו, ששורד את היריות, מבין שסודה כתומה שנשפך על חולצתו הייתה הזרז החסרה לנוסחה שלו. סיסקו מנסה להחזיר את שאונה בחזרה לתאי הכלא שבנה במאיץ ההרוס עבור מטא-אנשים, אבל זאת האחרונה נועלת אותו בתא במקום. סיסקו מתעורר לאחר מכן בעקבות שיחה מבארי והוא מאמין שהוא חלם את כל החוויה, עד שהוא מוצא את הכדור שנורה עליו על הקרקע.
הפלאש: סצנות מוארכות
ב-14 בנובמבר 2017 עלתה לראשונה "סצנות מוארכות", סדרת רשת בת שלושה פרקים. בסדרה, שהופקה על ידי מיקרוסופט סורפייס, הארטלי סוייר, דניאל פאנאבייקר וקנדיס פאטון שבים לגלם את דמויותיהם של ראלף דיבני, קייטלין סנואו ואיריס וסט, בהתאמה. עלילת הסדרה מתרחשת במהלך עונתה הרביעית של "הפלאש", ועוסקת בהטרדותיו החוזרות ונשנות של דיבני כלפי קייטלין ואיריס מתוך רצון לעזור להן במעשיהן או לחלופין, לזכות בתשומת ליבן. הסדרה שודרה גם במהלך ההפסקות המסחריות בשלושה מפרקי העונה הרביעית.
סדרת אודיו
אולפני האודיו "Serial Box" הודיעו על פיתוח סדרת אודיו המבוססת על יקום החץ, שעתידה להיקרא "הפלאש: נוכלים". הסדרה עתידה להציג את לקס לות'ור כשהוא משנה את ציר הזמן על מנת להפוך את הפלאש, החץ הירוק, הקנרית הלבנה וסופרגירל לנבלים, בעוד חבריהם מנסים לתקן את ציר הזמן. לסדרה מתוכננים שמונה פרקים.
כריסטינה קוק
כריסטינה המוק קוק (באנגלית: Christina Hammock Koch, נולדה ב-29 בינואר 1979) היא מהנדסת ואסטרונאוטית של נאס"א. היא הייתה בעבר מנהלת תחנת מנהל האוקיינוסים והאטמוספירה הלאומי לסמואה האמריקנית. מהנדסת טיסה של משלחות 59 / 60 / 61 לתחנת החלל הבינלאומית. מחזיקה בשיא השהייה הרצופה בחלל לאסטרונאטית - 328 ימים.
חינוך
סיימה את לימודיה בבית הספר למדעים ולמתמטיקה בדרהאם שבקרוליינה הצפונית בשנת 1997, ולאחר מכן החלה ללמוד באוניברסיטת המדינה של קרוליינה הצפונית. סיימה שני תארים ראשונים במדעים, בהנדסת חשמל (2001) ובפיזיקה (2002), וסיימה תואר שני בהנדסת חשמל בשנת 2002. בשנת 2001, השלימה את תוכנית אקדמיית נאס"א במרכז טיסות החלל גודרד.
קריירה
קוק עבדה בפיתוח חיישנים לחישה מרחוק ולמדידה בחלל ובפיתוח כלים הנדסיים לשימוש בזמן עבודות מדעיות ממושכות בשטח באזור מרוחק ומנותק.
היא עבדה בנאס"א במרכז גודרד לחלל במעבדה לאסטרופיזיקה באנרגיה גבוהה, והייתה שותפה לפיתוח מכשירים מדעיים של משימות נאס"א לחקר אסטרופיזיקה וקוסמולוגיה.
כמו כן, קוק הייתה סגל זוטר במכללת מונטגומרי במרילנד ולימדה קורס מעבדה לפיזיקה.
בין השנים 2004–2007 עבדה קוק כעמית מחקר במרכז המחקר של משלחת ארצות הברית לאנטארקטיקה בארצות הברית באנטארקטיקה. היא השלימה עונת חורף שלמה בתחנה האנטארקטית אמונדסן-סקוט. במהלך החורף הטמפרטורות הגיעו עד למינוס 79.4 מעלות צלזיוס. קוק השלימה עונת חורף נוספת בתחנת פאלמר. בזמן שהותה באנטארקטיקה הייתה קוק חלק מצוותי הכיבוי וחלק מצוותי החיפוש וההצלה באוקיינוס והקרחונים. היא תיארה את זמנה בקוטב הדרומי כאתגר מנטלי וגופני: "להיות חודשים בלי לראות את השמש, עם אותו צוות, ללא משלוחי דואר או מזון טרי. הבידוד, היעדר בני משפחה וחברים, וחוסר אינטראקציות חדשה לחושים הם תנאים שצריך למצוא אסטרטגיה לשגשוג בתוכם".
בין השנים 2007–2009 עבדה קוק כמהנדסת חשמל במחלקת החלל של המעבדה לפיזיקה יישומית באוניברסיטת ג'ונס הופקינס, המתמקדת בפיתוח מטע"דים לחישה מרחוק בחלל. היא הייתה מעורבת בפרויקטים לחיישנים הנמצאים על משימות ג'ונו וגשושיות ואן אלן . בשנה שלאחר מכן, קוק השלימה עונות נוספות באנטארקטיקה בתחנת פאלמר ובתחנת הפסגה בגרינלנד.
בשנת 2012 החלה קוק לעבוד במנהל האוקיינוסים והאטמוספירה הלאומי. תחילה עבדה כמדריכת שדה בחטיבת הניטור העולמית של NOAA Baseline Observatory בבארו אלסקה, ולאחר מכן כמנהל התחנה של מצפה הכוכבים בסמואה האמריקאית.
בנאס"א
קוק נבחרה לכיתת האסטרונאוטים של נאס"א ביוני 2013. היא סיימה את האימונים ביולי 2015.
משלחות 59/60/61
ב-14 במרץ 2019 שוגרה קוק לחלל על סויוז MS-12, לצד אלכסיי אובצ'ין וניק הייג, כחלק ממשלחות 59 / 60 / 61 לתחנת החלל הבינלאומית. קוק ביצעה את הליכת החלל הראשונה שלה ב -29 במרץ; בכך היא הפכה לאישה ה-14 שביצעה הליכת חלל. הליכת החלל תוכננה במקור להיות יחד עם האסטרונאוטית אן מקליין, בפעם הראשונה בה יש צוות שכולו מורכב מנשים, אולם עקב בעיות בגודלי חליפות החלל התקינות, השיבוץ הוחלף, וניק הייג ביצע את הליכת החלל יחד איתה. הליכת החלל נמשכה 6 שעות ו-45 דקות, במהלכן הצוות החליף את הבטריות הנטענות מהפאנלים הסולריים לבטריות חדשות. אות הקריאה של קוק הוא "nanna".
באפריל 2019 הודיעה נאס"א כי משימתה של קוק בתחנת החלל הוארכה עד פברואר 2020. קוק אמורה לשהות בחלל 335 ימים, שהות הארוכה ביותר בחלל לאשה, ותעקוף את השיא של פגי ויטסון.
ב-18 באוקטובר 2019 יצאה מתחנת החלל יחד עם האסטרונאוטית ג'סיקה מאיר למשימת תיקון התקן BCDU, ובכך הן ביצעו את הליכת החלל הראשונה בידי צוות נשי בלבד. בשנת 2020 הופיעה ברשימה השנתית טיים 100 של מגזים טיים לצד מאיר.
פרסים ואותות הוקרה
קוק זכתה במספר רב של פרסים ואותות הוקרה, בהם:
חיים אישיים
קוק מתגוררת בטקסס עם בעלה, רוברט קוק.
מכבי פתח תקווה (כדורגל)
מכבי עירוני פתח תקווה (השם המלא: מועדון ספורט מכבי אבשלום עירוני פתח תקווה) היא קבוצת כדורגל ישראלית מהעיר פתח תקווה, אשר משחקת בליגת העל. המועדון הוקם בשנת 1912, והוא נמנה עם המועדונים הוותיקים ביותר ואחת מהקבוצות המייסדות של הליגה הבכירה בארץ ישראל כשהשתתף בעונת הבכורה (1931/1932).
לקבוצה שני גביעי מדינה, ארבעה גביעי טוטו לליגה הבכירה ושני גביעי טוטו לליגת המשנה.
השנים הראשונות ורקע
בין השנים 1889–1905 הוקמו באירופה אגודות ספורט יהודיות, כשהבולטות מביניהם היו מכבי ברלין ומכבי קושטא (איסטנבול). הקמת האגודות הובילה לייסוד אגודת המתעמלים "ראשון לציון" בנווה צדק בשנת 1906, אגודה שלימים הפכה לאגודת מכבי תל אביב.
במושבה בפתח תקווה, הקימו אגודת נוער בשם "התחיה" שבין חבריה בלטו בנימין סלור, אבשלום גיסין, גד מכנס, פרלין, גינזבורג, קלר, דנקנר, סנדרוב ויעקב קרול, שבחצר משפחתו התאמנה הקבוצה. הניסיון להמשכיות כשל תחת השלטון הטורקי בארץ ישראל ובהיעדר גוף ספורטיבי שהיה אמור לרכז את התחום בארץ ישראל.
אגודת הספורט החדשה מתל אביב שלחה לפתח תקווה מדריכים ומאמנים כמו יהושע חסין וצבי אורלוב נשרי. בסוף שנת 1911 נשלח גם שרגא נפחה לעזור, כאשר לצידו שימש בנימין סלור כמורה לספורט. בסוף 1912 נוסדה קבוצת מכבי פתח תקווה (כחלק מאגודת מכבי), ששיחקה בתחילה בסמוך ל"גורן" בעין גנים. משחקיה נגד הקבוצות הבולטות של התקופה ההיא כמו מכבי תל אביב, גימנסיה הרצליה, וקבוצה משכונת עג'מי שביפו, משכו את אנשי המושבה למגרש הכדורגל הסמוך לשכונת מחנה יהודה.
ב-1913 אגודת מכבי פתח תקווה מנתה 108 חברים, שהודרכו על ידי ארנסט הרמן, בנימין סלור ואבשלום גיסין. בסוף 1913 הפליג סלור להשתלמות מורי ספורט בקופנהגן שבדנמרק, נשאר והשתקע שם, ומאז גיסין לקח את המושכות על הקבוצה לבדו. מלחמת העולם הראשונה שהתחוללה החל מ-1914, בה נלחמה טורקיה נגד בנות הברית, אילצה הרבה מחברי האגודה להתגייס לצבא, וביניהם התגייס גם גיסין, כשעד סיום המלחמה האגודה השעתה את פעילותה.
בתום מלחמת העולם הראשונה חזר ב-1919 לארץ ישראל אבשלום גיסין משירות כקצין בצבא הטורקי. גיסין היה המגן הימני של מכבי פתח תקווה, הקפטן שלה וכן היושב ראש. בנוסף לכדורגל, שימש כסגנו של זקן השומרים, אברהם שפירא, וסייע בהגנה על המושבה פתח תקווה אשר הייתה מוקפת כפרים ערביים עוינים ובראשם הכפר אומלבס.
בנוסף לכדורגל התקיימה במועדון פעילות בענפים: טניס, אתלטיקה, התעמלות ורכיבת אופניים.
מכבי פתח תקווה הייתה הקבוצה היחידה במושבה ששיחקה בליגה הראשונה (הפועל פתח תקווה נוסדה רק ב-1935), והיא הורכבה מבני המעמד העליון של אותה תקופה. שיחקו בה בני האיכרים והאורזים, שהיו מהמקצועות המכובדים והמבוקשים באותם ימים.
מגרשה הראשון של מכבי פתח תקווה היה בחורשה, סמוך לגורן המפורסמת, שם נהגו להתבודד צעירים וצעירות המושבה. כיום נמצאת שם שכונת עין גנים. בשנת 1921 הותקפה המושבה על ידי כנופיות ערביות, ואבשלום גיסין יצא להדוף את ההתקפה ונפל בקרב יחד עם עוד שלושה מחבריו. לאחר מותו הוחלט כי הקבוצה תיקרא על שמו "מכבי אבשלום פתח תקווה". בשנת 1926 הוקם מגרש מכבי פתח תקווה ברחוב שטמפפר, עליו שיחקה הקבוצה עד אמצע שנות ה-70, כאשר עברה לאצטדיון האורווה שממוקם ברחוב שנקרא על שמו של אבשלום גיסין.
כמו כן הקבוצה השתתפה בתחרויות הליגה הראשונות בארץ ישראל תחת ההתאחדות המקומית (שהוקמה ב-1928), החל מהליגה הארצ-ישראלית של 1929/1930 שהופסקה מוקדם ולא הגיע לסיומה, ועד הליגה של 1946/1947 אז הקבוצה הצעירה סיימה במקום השלישי בליגה ורשמה את הישג השיא שלה בשנים אלו. הדרבי הראשון של פתח תקווה נגד הפועל פתח תקווה התקיים באוקטובר 1941 והסתיים בניצחונה של מכבי 4–0. בגביע המלחמה 1944 נפגשו השניים בפעם השנייה בהיסטוריה בשלב חצי הגמר, שם ספגה מכבי הפסד שיא של 0–7 מול היריבה העירונית.
לאחר קום המדינה
לאחר סיום מלחמת העצמאות, השתתפה מכבי פתח תקווה בעונת 1949/1950 שהייתה העונה הממוסדת הראשונה של ההתאחדות במסגרת מדינת ישראל, וסיימה במקום החמישי בטבלה.
בשני הליגות הבאות שהתקיימו ב-1951/1952 ו-1953/1954, סיימה מכבי פתח תקווה כסגניתה של מכבי תל אביב, הישג השיא שלה בליגה הבכירה. גם במסגרת הגביע ההצלחות לא איחרו לבוא ובגביע לעונת 1951/1952 נפגשה עם מכבי תל אביב בגמר, ניצחה אותה 1–0, וזכתה לראשונה בתואר ישראלי.
בסוף שנות ה-50 ותחילת שנות ה-60 התמקמה הקבוצה במרכז הטבלה ומטה ואף סיימה בעונת 1962/1963 במקום האחרון בליגה, אך בעקבות ההחלטה להגדיל את הליגה העליונה הוקפאו הירידות והקבוצה ניצלה מירידת הליגה הראשונה בהיסטוריה שלה. הקבוצה המשיכה להאבק על חייה בליגה ובעונת 1965/1966 ירדה לראשונה לליגת המשנה, מהמקום ה-15 מתוך 16. כעבור שנתיים בלבד בעונת 1968/1969 חזרה הקבוצה לליגה הבכירה, אך החזיקה שם עונה אחת בלבד וצנחה בחזרה לליגת המשנה ב1970/1971. עונה לאחר מכן (עם המאמן יעקב גרונדמן) עלתה בחזרה לליגה הבכירה. ב-1973 זכתה הקבוצה בגביע הכ"ה לאחר ניצחון 4–2 בגמר על מכבי חיפה בדו-קרב פנדלים לאחר 1–1 בסיום הארכה.
שנות ה-70 המאוחרות התאפיינו בחוסר יציבות של הקבוצה שניסתה לשרוד בליגה. בעונת 1974/1975 נרשם מאזן שיא שלילי כשהקבוצה סיימה עם 13 נקודות ו-12 שערים בלבד בעונה אך לא ירדה ליגה כיוון שהתקבלה החלטה להרחיב את הליגה הבכירה פעם נוספת (מ-16 ל-18 קבוצות) והקבוצה ניצלה מירידה. כעבור שנתיים הקבוצה ירדה לליגת המשנה פעם נוספת, אך עלתה בחזרה כעבור שנתיים. בשנות ה-80 הקבוצה הצליחה לבסס את מעמדה במרכז הליגה הבכירה ושרדה 9 עונות רצופות בליגה ואף הצליחה לסיים במקום הרביעי. בעונת 1987/1988 ירדה הקבוצה לליגת המשנה פעם נוספת הפעם לתקופה של 3 שנים (בהם לקחה את תואר גביע הטוטו לליגת המשנה של 1989/1990 ו-1990/1991). בסיום עונת 1990/1991 עלתה הקבוצה חזרה לליגה הבכירה.
המעבר לשליטת משפחת לוזון
הלוזונים חיזקו את המועדון, שלא ירד 21 עונות רצופות לליגת המשנה (עד סוף עונת 2011/2012), והתמקדו בטיפוח מחלקת הנוער של המועדון. תחת ידיהם הוציאה מחלקת הנוער שחקנים מוכשרים, ביניהם גל אלברמן, עומר גולן ותומר בן-יוסף, ובעשור הראשון של המאה ה-21 נהפכה לגורם דומיננטי בליגת העל, לאחר שנים רבות בהן נחשבה לקבוצת מרכז טבלה. בעונת שחזרה הקבוצה את הישג השיא שלה, וסיימה כסגנית ליגת העל וזכתה בכרטיס לגביע אופ"א. ב-29 בספטמבר 2005 חוללה סנסציה כאשר הביסה את פרטיזן בלגרד 5-2 בבלגרד במשחק הגומלין לאחר הפסד 0–2 באצטדיון רמת גן, והקבוצה העפילה לשלב הבתים של גביע אופ"א לראשונה בתולדותיה.
מכבי פתח תקווה הוגרלה בגביע אופ"א לבית עם לוקומוטיב מוסקבה הרוסית, אספניול הספרדית, פלרמו האיטלקית וברונדבי הדנית. הקבוצה סיימה את שלב הבתים במקום האחרון עם אפס נקודות ושער זכות אחד לעומת תשעה שערי חובה. גם בליגת העל הקבוצה לא גילתה יכולת טובה, והיא התמודדה נגד הירידה עד הסיבוב השלישי, בו שיפרה את יכולתה וסיימה במקום החמישי אשר העניק לה כרטיס לגביע האינטרטוטו. ביולי 2006 שיחקה מכבי פתח תקווה מול אתניקוס אחנס במסגרת גביע האינטרטוטו, ובעקבות הפסד בסיכום שני המשחקים ביניהן 3–4 לא עלתה לגביע אופ"א.
בעונת סיימה הקבוצה במקום השישי. באותה עונה הפועל פתח תקווה ירדה לליגת המשנה, ועל כן הייתה הקבוצה למשך עונה אחת לנציגה היחידה של פתח תקווה בליגת העל. בשנת 2007 הייתה מכבי פתח תקווה מדורגת במקום ה-184 בדירוג הקבוצות באירופה.
העשור השני של המאה ה-21
בעונת סיימה הקבוצה בפלייאוף האמצעי במקום השביעי וזכתה במענק המיקום המקסימלי לפלייאוף האמצעי על סך 600,000 ש"ח, בנוסף באותה העונה הקבוצה הגיעה לגמר גביע הטוטו אך הפסידה בו 0–1 לעירוני קריית שמונה. בסוף העונה עזב, עומר דמארי להפועל תל אביב בה חתם ל-5 שנים, תמורת 1.5 מיליון יורו על 50% מכרטיסו.
בסיום עונת נשרה מכבי פתח תקווה לליגה הלאומית אחרי 24 שנים רצופות בליגת העל לאחר שהקבוצה סיימה את העונה במקום ה-14. עונה לאחר מכן חזרה הקבוצה לליגת העל, לאחר שסיימה את העונה במקום הראשון בטבלה.
בסיום עונת ניצלה מכבי פתח תקווה מירידת ליגה לליגה הלאומית לאחר צמד שערים של רועי דיין. באותה עונה הגיעה מכבי פתח תקווה אל חצי גמר גביע המדינה שבו נוצחה 1–2 על ידי מכבי נתניה.
בעונת הקבוצה הציגה את התקציב הגדול ביותר בתולדותיה עם 27 מיליון שקלים כולל מחלקת הנוער, כאשר תקציב הבוגרים לבדו עמד על 23 מיליון שקלים. המאמן רפואה שהחל את העונה התפטר עוד בתחילת העונה, ושרון מימר מונה במקומו לתפקיד המאמן הראשי, תחתיו סיימה הקבוצה במקום השמיני בליגה. אולם לאחר סיום העונה חוזהו לא חודש ומימר סיים את תפקידו במועדון.
לקראת עונת מונה אלישע לוי למאמן הקבוצה, אך בינואר 2019 הוא פוטר לאחר שהקבוצה השיגה ניצחון אחד בלבד בשמונה משחקים, ובמקומו מונה עוזרו, שחקן העבר מוראד מגמאדוב, ולאחר כשבועיים מונה גיא לוזון שוב למאמן הקבוצה. במחזור ה-25 של העונה ספגה הקבוצה את אחת התבוסות הקשות בתולדותיה - 0–6 להפועל תל אביב, ובמחזור האחרון הפסידה שוב להפועל תל אביב וירדה לליגה הלאומית, שבע שנים לאחר הירידה הקודמת. בעונה זו זכתה קבוצת הנוער של המועדון לראשונה בתולדותיה באליפות ליגת העל לנוער.